Finn Sørensen (EL), 2014-05-08:
Tak til Dansk Folkeparti for at have fremsat det her forslag.
Jeg synes jo, når man hører på de mange indlæg, at der bliver foretaget ret så mange krumspring for at komme uden om noget, som i virkeligheden er en meget enkel sag, nemlig at støtte et meget præcist og gennemarbejdet forslag, der jo også nøje afgrænser, på hvilket område der skulle være tale om opsættende virkning, nemlig i de tilfælde, hvor borgerens funktionsevne er uændret.
Enhedslisten kan støtte forslaget, som det ligger.
Det ligner jo meget et forslag, som Enhedslisten selv tidligere har fremsat.
Om de mange indvendinger vil jeg sige: Jeg forstår det egentlig ikke.
Det burde jo være en selvfølge, at hvis kommunen vil fratage borgeren en hjælp, kan det ikke ske, før borgerens klage over denne fratagelse af hjælp er blevet behandlet.
Sådan er det jo i det civile retssystem.
Der bliver man jo ikke straffet, før det er konstateret, at man har begået en forbrydelse.
Men sådan er det desværre ikke i det sociale system.
Her er der på mange måder den situation, at retssikkerheden halter langt bagefter de elementære retssikkerhedsprincipper, vi har i det civile retssystem.
Her vil sådan et forslag som det her jo rette noget op på det.
Jeg synes, vi mangler en ordentlig diskussion af, hvad der er ondets rod.
Hvad er baggrunden for, at sådan et forslag fremsættes?
Alle ved det jo godt, men lad os da sætte ord på.
Det er jo baggrunden for det.
Der må jeg så måske lige – ikke for at være en sur gammel mand – minde Dansk Folkeparti om, at de selv er medansvarlige for, at vi er kommet i den situation, fordi de igennem så mange år har støttet en sådan politik.
Nu peger de oven i købet også på en statsministerkandidat, der går ind for nulvækst, og så kan jeg garantere Dansk Folkeparti for, at der kommer rigtig mange problemer på det her område, hvor der er rigeligt med problemer i forvejen.
Så baggrunden for, at vi diskuterer det her i dag, er jo, at utallige mennesker med et handicap oplever, at deres hjælp bliver beskåret, uden at de er blevet bedre i stand til at klare sig selv.
Det drejer sig om hjælpemidler, det drejer sig om hjemmehjælp, det drejer sig om ledsageordninger og om alt muligt andet.
Og hver evig eneste socialordfører ved, hvad problemerne er, for vi modtager alle sammen masser af henvendelser fra borgerne, der dokumenterer, at det er det, der sker.
Derfor ville det jo være en yderst rimelig ting at indføre det her princip, som Dansk Folkeparti foreslår, for så ville vi i hvert fald fremme en ting, nemlig at kommunerne ville have et stærkt incitament til at træffe de rigtige afgørelser i første omgang og til at træffe dem hurtigt.
Det er jo det, alle taler om at de gerne vil bidrage til.
Vi skal jo se på de lyse sider i tilværelsen, og nu sidder hr. Eyvind Vesselbo og nikker, så hovedet er ved at falde af, men hr. Eyvind Vesselbo kender mig godt nok til at vide, at det er Enhedslistens natur at se på de lyse sider og prøve at finde de sprækker, der kan være i den store benhårde rustning, som er lagt omkring det kommunale selvstyre.
De bliver tvunget til at foretage nedskæringer over for handicappede, i hjemmehjælpen, på skolerne, daginstitutionerne osv.
Vi kigger på hver eneste lillebitte krog, som vi kan hage os fast i, så vi måske kan mildne luften en lille smule for de klippede får.
Jeg kan da høre på flere af ordførerne – sådan set alle sammen – at de kan mærke, at virkeligheden presser sig på i det her lokale, og det er jo, fordi vi alle sammen modtager de mange henvendelser fra borgere, der er i den her situation.
Derfor synes jeg, det er interessant, at alle ordførere har sagt: Lad os prøve at arbejde med de her ting gennem en beretning. Vi har jo konstateret, hvor flertallet ligger, og det bliver ikke et flertal for Dansk Folkepartis forslag i den udgave, der ligger her, men kan vi lave noget, der bare trækker i den rigtige retning, er Enhedslisten selvfølgelig også åben over for det.